Gode råd og tips for babysangarbeidet

Av Åse Igland Berg, kantor i Horten menighet

Hva trenger du for å komme i gang med babysang? Her er noen god tips.

**Oppstart**

* Sørg for å ha en gruppe frivillige som kan hjelpe til med praktiske ting (matlaging, kjøkkentjeneste, rigging etc.) så du kan konsentrere deg om babysangen.
* Lag en delikat informasjonsbrosjyre som distribueres til alle som skal døpes, ta kontakt med de på helsestasjonen og be dem dele ut, ha info på hjemmeside og lett tilgjengelig i kirken. Kan du informere på dåpsgudstjenestene og gi babysangen ”et ansikt” er det positivt.
* Hvis det koster litt å delta på kurset/samlingene er det faktisk flere som møter opp fordi det blir mer forpliktende
* Hvis du kjører kurs, pass på å unngå sommermånedene (mai), juni, juli, august og julemåneden desember. Da prioriterer folk å heller være utendørs (eller på juleshopping).
* Påmelding kan være å anbefale, det er mer forpliktende og du får også bedre oversikt. Hvis du skriver ”Begrenset antall plasser” gir du inntrykk av at kurset er populært og at de må være raske for å få plass.

**Gjennomføring**

* Variasjon er et veldig viktig stikkord. Kjente sanger/ukjente sanger. Kosesanger/aktivitetsanger. Snakkesanger (regler) / vanlig sang. Dans til musikk / dans til sang. Cd-komp til noen av sanger / instrumenter til noen sanger / uten komp noen sanger. At barnet ligger på teppet, sitter på fanget. At vi står eller sitter.
* Varier også hvilke sanger du bruker hver gang. Du kan ha en liste med alle sangene, og plukke ut hvilke du vil bruke hver gang og hvilke du bruker av og til. Gjentakelse og fornyelse bør gå hånd i hånd.
* Prøv også å fornye deg litt hvert semester, så ikke du (eller brukerne) går helt lei av noen sanger.
* Ha alle sangene oppkopiert så de som ønsker det kan ha tekst å se på. Kan du sangene utenat selv, er det det optimale.
* For å beholde oppmerksomheten hele tiden så ikke foreldrene begynner å prate seg i mellom bør du unngå for lange pauser mellom sangene, men prøv likevel ikke å stresse.

**Hjelpemidler**

* Bruk både auditive og visuelle hjelpemidler.
* CD og cd spiller med sanger til dans, komp, avslapning. Brenn sangene du ønsker på en egen cd i riktig rekkefølge.
* Rasleegg er fine for babyene å holde i, smake på, riste på, høre på, se på. Jeg kaller dem også sanseegg.
* Blås såpebobler mens du har på fin klassisk musikk. Tips til fin sang å høre på under såpebobler: ”Velsigning” fra Missa Caritatis med Bodil Arnesen.
* Ha noen slagverkinstrumenter tilgjengelig som du kan bruke til å ”krydre” sangene med. For eksempel en tromme du holder rytmen med eller klangstaver C’ og G’, da kan du lage enkelt komp til mange sanger. For eksempel ”Lille Petter edderkopp” og ”Trollmor”.
* Regnstav og ”Wind chimes” er fine å bruke til innledning, en fin måte å få oppmerksomheten til barna og foreldrene på. Bedre enn å hysje og si ”nå begynner vi”. Bruk det gjerne også helt til slutt for å ramme inn samlingen.
* Tynt gjennomsiktig stoff i forskjellige farger er flott for barna å ligge under. Blått stoff kan for eksempel være hav og man kan synge havsanger som ”ro min båt” og ”min båt er så liten”.
* Ballonger er fint å ha oppå tynt stoff, barna kan ligge under og se på alle de fine fargene mens man for eksempel synger en Hellig Ånd-sang f.eks. ”måne og sol” (alle vers). (Luften i ballongene/vinden som symbolet på Den hellige ånd).
* Instrumenter kan kjøpes på: [www.musikkmarkedet.no](http://www.musikkmarkedet.no)
* Gode babysang-cd-er: Gynge litte grann fra [www.IKO.no](http://www.IKO.no)

Bom Chicka bom og Diri dam fra [www.frelsesarmeen.no/shop](http://www.frelsesarmeen.no/shop)

**Avslutning og evaluering**

* Avslutt gjerne semesterets samlinger med deltakelse på en gudstjeneste (søndag kl. 11). Det beste er at det blir en gjennomarbeidet babysanggudstjeneste, men deltakelse på en dåpsgudstjeneste eller familiegudstjeneste er også bra. På den måten får du vist at babysangarbeidet er en del av menigheten.
* Dersom det er kurs kan deltakerne få et kursbevis.
* En gave til babyene hvis man har råd (kan være rasleegg, cd etc.)
* Evalueringsskjema kan være en fin måte å få brukernes mening om opplegget. Ikke lag skjemaet for omfattende, få presise spørsmål. Gjerne ja/nei eller avkryssing. Be brukerne fylle ut skjemaet i felleskap på en av samlingene.
* Noen steder kan det være naturlig å invitere alle til ny runde neste semester. Det er ofte mange som vil fortsette.